b'\n_START_ARTICLE_\nDeveta nebesa\n_START_SECTION_\nZgodba\n_START_PARAGRAPH_\nGlavni junak Jurij Vukaj\xc4\x8d, o\xc4\x8de treh otrok in mo\xc5\xbe Matilde, je zaposlen pri podjetju Fundament. Vukaj\xc4\x8d je mnogokrat zaradi neprestanega dela in selitve odsoten zdoma, prav ta odsotnost pa povzro\xc4\x8da v zakonu neprestane te\xc5\xbeave. Jurij opravlja delo zidarja v rodnem kraju, vmes pa se mora odpraviti na delo v Nem\xc4\x8dijo, da bi si prislu\xc5\xbeil denar za obnovo hi\xc5\xa1e. Hi\xc5\xa1o jim je \xc5\xbee zajel zemeljski plaz, zato sta z \xc5\xbeeno neprestano v skrbeh, da se to ne ponovi. Jurij je nadpovpre\xc4\x8dno nadarjen \xc4\x8dlovek, ki se zaradi pomanjkanja sredstev kljub gore\xc4\x8di \xc5\xbeelji ni mogel iz\xc5\xa1olati. Neugodne doma\xc4\x8de razmere so ga vodile na pot sezonskega zidarja, ki se zaplete v spor s partijskim sekretarjem podjetja Polakom in njegovim prijateljem Bajukom. Ta pohlepne\xc5\xbea in tipi\xc4\x8dna predstavnika dru\xc5\xbebeno politi\xc4\x8dnega \xc5\xbeivljenja ga \xc4\x8dedalje trdneje vklepata v svoje izkori\xc5\xa1\xc4\x8devalske verige. Polak \xc5\xbeeli Jurija sprejeti v partijo, ki ji Jurij sprva nasprotuje, vendar ga Polak zvito pregovori. Glavni junak v Bajuku in Polaku spozna utele\xc5\xa1eno dru\xc5\xbebeno zlo in sklene, da bo to zlo \xe2\x80\x94 bajukov\xc5\xa1\xc4\x8dino in polakov\xc5\xa1\xc4\x8dino uni\xc4\x8dil. Ko ugotovi, da mu pri tem ne \xc5\xbeeli pomagati nih\xc4\x8de, sklene napasti sam. Ob strani mu stoji le Safet, Vukaj\xc4\x8dev sodelavec, preostali pa se bojijo za dru\xc5\xbebeni polo\xc5\xbeaj. Svojeglavi Jurij, ki se je v te\xc5\xbekih sezonskih letih in neskon\xc4\x8dnih urah garanja telesno in du\xc5\xa1evno iz\xc4\x8drpal, osebno propade. Zgodba se zaklju\xc4\x8di s smrtjo Vukaj\xc4\x8da in Bajuka._NEWLINE_Naslov romana Deveta nebesa je povezan z izgradnjo stolpnice, ki ima devet nadstropij. Roman se zaklju\xc4\x8di v stolpnici, iz katere zaradi prerekanja in prerivanja padeta Jurij in Bajuk. Naslednji dan ju mrtva najdejo v ja\xc5\xa1ku.\n_START_SECTION_\nKritike, literarna zgodovina\n_START_PARAGRAPH_\n\xc2\xbbNjegov roman se ves \xc4\x8das giblje med skrajnimi dru\xc5\xbebenomoralnimi nasprotji in pisatelj se opredeljuje z dokaj jasnimi stali\xc5\xa1\xc4\x8di. Gre mu za nasprotja med besedami in dejanji, med teorijo in prakso, med iluzijo in resni\xc4\x8dnostjo, med poniglavostjo in pogumom, med la\xc5\xbejo in resnico, med komol\xc4\x8darstvom in resni\xc4\x8dno ideolo\xc5\xa1ko zavestjo, med navadno \xc4\x8dlove\xc5\xa1ko nepo\xc5\xa1tenostjo in po\xc5\xa1tenostjo, gre mu za tiste dru\xc5\xbebene pojme, ki jih po svojih junakih imenuje\xc2\xa0\xc2\xbbpolakov\xc5\xa1\xc4\x8dina\xc2\xab\xc2\xa0in\xc2\xa0\xc2\xbbbajukov\xc5\xa1\xc4\x8dina\xc2\xab. [...] Beseda ima v Grahovem tekstu posebno funkcijo in avtor ravno tako s pridom uporablja njeno oblikovno kot njeno pomensko plat. Dostikrat se pisateljeva beseda toliko individualizira, da za\xc4\x8dne izgubljati svoj splo\xc5\xa1ni komunikativni namen in postaja izraz \xc4\x8disto svojskega notranjega stanja. Njegovo izrazje se tedaj harmoni\xc4\x8dno sklada s posebnim ozra\xc4\x8djem romana in \xc5\xa1e dale\xc4\x8d ne dela vtis hotene originalnosti, pa\xc4\x8d pa naravno dopolnjuje Vukaj\xc4\x8devo podobo.\xc2\xab\xc2\xa0(Jo\xc5\xbee \xc5\xa0ifrer 1970: 560\xe2\x88\x9261)'